แนวคิดลงทุน หุ้น P/E สูง เพราะของดีต้องขายแพง
สรุปแล้ว หุ้น P/E สูง ดีหรือไม่ดีกันแน่ ? ลงทุนแมนจะเล่าให้ฟัง
7 พ.ค. 2565

แนวคิดลงทุน หุ้น P/E สูง เพราะของดีต้องขายแพง /โดย ลงทุนแมน
เรามักจะได้ยินคนจำนวนไม่น้อยพูดกันว่า 
อย่าลงทุนในหุ้นที่มีค่า P/E สูง ๆ เพราะหมายความว่า เราซื้อหุ้นตัวนั้นในราคาแพง และมีความเสี่ยงสูงที่จะทำให้เราขาดทุนได้
อย่างไรก็ตาม ในอีกมุมหนึ่ง ก็มีคนจำนวนไม่น้อยเช่นกัน ที่ยังคงลงทุนในหุ้นที่มีค่า P/E สูง ๆ เพราะเชื่อว่า ของดีก็ต้องขายแพง เป็นธรรมดา
สรุปแล้ว หุ้น P/E สูง ดีหรือไม่ดีกันแน่ ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Price-to-Earnings หรือที่นักลงทุนมักนิยมเรียกกันสั้น ๆ ว่า ค่า “P/E” นั้น 
คือ อัตราส่วนทางการเงิน ที่บอกว่าถ้าเราซื้อหุ้นราคาเท่านี้ในปัจจุบัน จะคืนทุนในอีกกี่ปี ภายใต้สมมติฐานที่ว่า กำไรของบริษัทจะยังคงเท่าเดิม
โดยอัตราส่วนดังกล่าว เกิดจากการนำเอา “ราคาหุ้น” มาหารด้วย “กำไรต่อหุ้น” ของบริษัท ซึ่งกำไรที่นำมาเป็นตัวหารนั้น ถ้าเป็น
- กำไรในอดีต (กำไรย้อนหลัง 4 ไตรมาส) เราจะเรียกว่า Trailing P/E หรือ P/E ย้อนหลัง
- กำไรในอนาคต เราจะเรียกว่า Forward P/E หรือ P/E ล่วงหน้า
โดยค่า P/E ยิ่งสูงจะบ่งชี้ว่า หุ้นตัวนั้นยิ่งมีราคาแพง ขณะที่หน่วยของ P/E จะเป็น เท่า หรือ ปี
ลองมาดูตัวอย่างนี้ เพื่อให้เข้าใจกันมากขึ้น
สมมติ หุ้นของบริษัท A มีราคาอยู่ที่ 10 บาท กำไรต่อหุ้นในปีนี้เท่ากับ 1 บาท 
หมายความว่า หุ้นของบริษัท A มีค่า P/E เท่ากับ 10 เท่า 
ซึ่งการตีความให้เข้าใจง่าย ๆ ก็คือ ถ้าเราลงทุนในหุ้นของบริษัท A เราจะได้ทุนคืนครบในอีก 10 ปี กรณีที่กำไรของบริษัทยังคงเท่าเดิม
กรณีของหุ้นของบริษัท B ที่ทำธุรกิจใกล้เคียงกับบริษัท A มีราคาอยู่ที่ 12 บาท กำไรต่อหุ้นในปีนี้เท่ากับ 1 บาท หมายความว่า หุ้นของบริษัท B มีค่า P/E เท่ากับ 12 เท่า 
ซึ่งการตีความให้เข้าใจง่าย ๆ ก็คือ ถ้าเราลงทุนในหุ้นของบริษัท B เราจะได้ทุนคืนในอีก 12 ปี กรณีที่กำไรของบริษัทยังคงเท่าเดิม
แน่นอนว่า ถ้าเรายึดถือความคิดหรือคำแนะนำจากตำรา รวมทั้งจากผู้เชี่ยวชาญในการลงทุนที่ว่า นักลงทุนควรหลีกเลี่ยงการลงทุนในหุ้น P/E สูง
เราก็จะเลือกลงทุนในหุ้นของบริษัท A แทนที่จะเป็นบริษัท B เนื่องจากเราจะได้ทุนคืนเร็วกว่า
 
คำถามที่น่าสนใจต่อมาก็คือ แล้วการที่หุ้นมีค่า P/E สูงนั้น มักเกิดมาจากอะไรบ้าง ?
- กำไรของบริษัทมีแนวโน้มที่จะเติบโตสูงในอนาคต
ในหลายกรณี หุ้นที่มีค่า P/E สูง ๆ อาจไม่ได้หมายความว่า จะเป็นหุ้นที่มีราคาแพงเสมอไป แต่อาจเป็นเพราะกำไรของบริษัท อยู่ในช่วงที่กำลังเติบโต
จากกรณีข้างต้น ถ้ากำไรปีหน้าของหุ้น A ไม่เติบโต คือเท่าเดิมที่ 1 บาท ณ ราคาปัจจุบัน หุ้น A จะมีค่า P/E ในอนาคตที่ 10 เท่า
ในทางตรงข้าม ถ้าหุ้น B มีกำไรเติบโต 25% ทำให้กำไรต่อหุ้นเท่ากับ 1.25 บาท ดังนั้น ณ ราคาปัจจุบัน หุ้น B จะมีค่า P/E ในอนาคตที่ 9.6 เท่า
หมายความว่า จริง ๆ แล้วการลงทุนในหุ้น B ที่ดูเหมือนแพงในวันนี้ จะไม่แพงในปีหน้า เนื่องจากกำไรของหุ้น B นั้นเติบโตเร็วกว่าหุ้น A (ภายใต้สมมติฐานที่ว่าราคาหุ้นยังคงเท่าเดิม)
ถ้าเป็นไปตามนี้ ก็จะทำให้คนที่ลงทุนในหุ้น B มีโอกาสทำกำไรจากราคาหุ้นที่ปรับเพิ่มขึ้น รวมทั้งมีโอกาสในการรับเงินปันผลที่มากกว่า
และนั่นคือ เหตุผลที่ว่า หลายครั้งทำไมเราจึงพบว่า นักลงทุนจำนวนไม่น้อยก็เลือกที่จะลงทุนในหุ้น B มากกว่าหุ้น A แม้ว่าจะมีค่า P/E สูงกว่า
- เกิดจากความคาดหวังของนักลงทุนในตลาด
อีกประเด็นที่มักทำให้หุ้นมีค่า P/E สูง ๆ นอกจากจะเกิดมาจากแนวโน้มของกำไรที่จะเติบโตในอนาคตแล้วนั้น ยังเกิดมาจากความคาดหวังของนักลงทุนที่มีต่อบริษัท
บางบริษัทเมื่อประกาศจะลงทุนในสินค้าตัวใหม่ หรือจะขยายธุรกิจไปยังอุตสาหกรรมใหม่ ๆ ที่กำลังอยู่ในกระแส โดยที่ธุรกิจนั้นอาจจะยังไม่ได้ทำกำไรให้บริษัทในอนาคตอันใกล้
แต่เมื่อบริษัทประกาศที่จะทำเรื่องดังกล่าว ทำให้ราคาหุ้นกลับวิ่งขึ้นอย่างรวดเร็ว 
ทั้งนี้ ก็เนื่องมาจากความคาดหวังของนักลงทุนในตลาด ที่เชื่อว่าสินค้าตัวใหม่ หรือธุรกิจใหม่ ๆ จะเปลี่ยนภาพของธุรกิจเดิม และมีโอกาสสร้างการเติบโตให้รายได้และกำไรได้มากขึ้นในอนาคต
ราคาหุ้นที่เพิ่มขึ้น ขณะที่กำไรยังไม่เกิดขึ้นหรือเกิดขึ้นเพียงเล็กน้อย ก็ทำให้ค่า P/E ของหุ้นนั้น สามารถเพิ่มขึ้นอย่างรวดเร็ว
อย่างไรก็ตาม ก็ต้องวิเคราะห์ให้ดีว่า ราคาหุ้นที่ปรับสูงขึ้นนั้น เกิดจากความคาดหวังมาก “เกินจริง” หรือเปล่า
เพราะสุดท้าย ถ้าอนาคตไม่เป็นไปตามที่คาดหวัง ราคาหุ้นก็จะลดลงสู่จุดที่ควรจะเป็น และค่า P/E ก็จะลดลงในที่สุด
อ่านมาถึงตรงนี้ เราน่าจะพอเข้าใจการลงทุนในหุ้น P/E สูงไปไม่มากก็น้อย
สิ่งสำคัญที่เราต้องคิดอยู่เสมอก็คือ หุ้นของบริษัทที่มีค่า P/E สูง อาจจะมีทั้งหุ้นที่ราคาแพงไปแล้ว ทั้งในวันนี้และในอนาคต 
หรืออาจจะมีทั้งหุ้นที่ในวันนี้ อาจจะดูเหมือนว่ามีราคาแพง แต่กลับมีราคาถูกในอนาคต
เราต้องพยายามหาความรู้ และศึกษาข้อมูลของบริษัทอยู่เสมอ ซึ่งก็เป็นตัวช่วยสำคัญ
ที่จะทำให้เราวิเคราะห์ได้ว่า หุ้น P/E สูงตัวนั้น ๆ 
เราควรเข้าไปลงทุน หรือไม่ควรเข้าไปยุ่งกับมัน..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References:
- 
- 
-